బ్యాంకుల్లో ప్రభుత్వ వాటా తగ్గింపు లేదు
Raju| Last Modified      శుక్రవారం,  4 ఏప్రియల్ 2008 (14:13 IST)
పబ్లిక్ సెక్టర్ బ్యాంకుల్లో ప్రభుత్వ వాటాను తగ్గించుకోవాలని అత్యున్నత కమిటీ సమావేశం సూచించినప్పటికీ,  బ్యాంకుల్లో తనకున్న మెజారిటీ వాటాలను తగ్గించుకునే ప్రసక్తే లేదని కేంద్ర ప్రభుత్వం తేల్చి చెప్పింది. పబ్లిక్ సెక్టర్  బ్యాంకుల్లో తనకున్న 51 శాతం వాటాలను ప్రభుత్వం తగ్గించబోవడం లేదని కేంద్ర ఆర్థిక శాఖ సహాయమంత్రి  అన్వరుల్ హోడా చెప్పారు. ప్రభుత్వ వాటాల ఆధిక్యంతో ఈ బ్యాంకులు తమ ప్రజానుకూల స్వభావాన్ని  కొనసాగిస్తాయని మంత్రి స్పష్టం చేశారు.
ప్రణాళికా సంఘంచే నియమించబడిన అత్యున్నత స్థాయి కమిటీ, ప్రభుత్వ రంగ బ్యాంకులలో ప్రభుత్వ వాటాను  33 శాతానికి తగ్గించుకోవల్సిందని కోరుతూ బుధవారం ప్రధాన మంత్రి మన్మోహన్ సింగ్‌కు ఒక నివేదికను  సమర్పించింది. అయితే ఒక రోజు కాకముందే ఈ నివేదికకు భిన్నంగా, ప్రభుత్వ వాటాల తగ్గింపు ప్రసక్తి లేదని  కమిటీ నేతగా ఉన్న అన్వరుల్ హోడా ప్రకటించడం గమనార్హం.
ప్రభుత్వ వాటాను తగ్గించుకోకుండానే పెట్టుబడులను పెంచుకోవడంలో బ్యాంకులు ఎలాంటి సమస్యలు  ఎదుర్కోవడం లేదని మంత్రి ఈ సందర్భంగా పేర్కొన్నారు. ప్రయివేట్ ఈక్విటీలకు లేదా మదుపుల సేకరణకోసం  పబ్లిక్ ఆఫర్‌కు ప్రయత్నించవచ్చని కేంద్ర సహాయమంత్రి తెలిపారు.
సంబంధిత వార్తలు